મૂડ કયા માણસનો નથી બદલાતો? દુખી કોણ નથી થતુ દરેક લોકો થાય છે. પરંતુ જ્યારે વ્યક્તિ ડિપ્રેશનમાં હોય ત્યારે એ તમને હંમેશા ઉદાસ જ જોવા મળશે. ઉદાસીનતા દર્દીનો ક્યારેય પીછો નથી છોડતી. સામાન્ય માણસમાં એવુ હોય છે કે ઝઘડો કે વાત પૂરી થતા, તેનુ સોલ્યુશન આવી જતા તેનો મૂડ બદલાય જાય છે અને તે ખુશ થઇ જાય છે. પરંતુ ડિપ્રેશનના દર્દીમાં આવો કોઇ જ પ્રકારનો બદલાવ નથી આવતો. ડિપ્રેશનનો શિકાર થયેલી વ્યક્તિ કોઇપણ કારણોસર ખુશ નથી થઇ શકતી. આ એક સૌથી મહત્વનું અને ધ્યાન લેવા લાયક લક્ષણ છે. દરેક વસ્તુમાંથી એ વ્યક્તિનો આનંદ ઓછો થતો જાય છે. અને જોવા જઇએ તો મહિલાઓ ડિપ્રેશનનો ભોગ વધુ બનતી હોય છે. ઘરમાં સવારથી લઇને રાત સુધી રહેતી મહિલાઓ સતત કામ કરતી હોય છે. આવા સમયે તેઓ વિચારોના વમળમાં ખોવાય જતી હોય છે. ત્યારે ઘણીવાર એવુ પણ બનતુ હોય છે કે ઘરની સ્થિતિ, આર્થિક પરિસ્થિતિ, સંબંધોને લઇને મહિલાઓ દિવસ દરમિયાન સતત આ પ્રકારના વિચારો કરતી રહેતી હોય છે. સતત આવા વિચારો કરતા ધીમે-ધીમે તે આમા સપડાય જતી હોય છે અને બહાર આવવાનો પ્રયત્ન કરતી હોવા છતાં એ નથી આવી શકતી. પૂરેપૂરી રીતે ડિપ્રેશનનો શિકાર બની જતી હોય છે.